ועדת המשנה לעניין סעיפים בתקנות הגז, כנסת 16, פרוטוקול מספר 2, 2004-11-10 10:15

שלום שמחון: בוקר טוב, אני פותח את ישיבת ועדת המשנה לעניין סעיפים בתקנות הגז, תקנות הגז (בטיחות ורישוי)(רישוי העוסקים בעבודות גפ"מ), התשס"ד-2004 סעיף 3(ג).

ולדימיר נמירובסקי: תקנה 3(ג) אושרה בישיבה הקודמת של ועדת המשנה.

שלום שמחון: יש לי פה דוח של מדינת ישראל, סיכום עבודות גפ"מ בשנים 97', 98', 99' ו-2000.

שלום שמחון: יש גם דוח כזה מ-2000 עד היום?

ולדימיר נמירובסקי: בטח.

שלום שמחון: אפשר לקבל אותו?

ולדימיר נמירובסקי: כן.

שלום שמחון: הוא באותם היקפים של הדוח שאני מחזיק בידיי?

ולדימיר נמירובסקי: אני לא זוכר את המסמך הזה.

שלום שמחון: יש ודאי דוחות כאלה כל הזמן.

שלום שמחון: מעניין אותי לדעת אם בשנת 2000 יש ירידה באירועי הגז או עלייה.

ולדימיר נמירובסקי: זה כל הזמן פחות או יותר אותו דבר.

שלום שמחון: אותם היקפים?

ולדימיר נמירובסקי: כן, אולי יש אפילו עלייה קטנה.

זאב פרידמן: יש יותר מודעות ויותר פיקוח, וזה הפוך על הפוך.

שלום שמחון: ב-97' היו בערך 20 אירועים.

זאב פרידמן: ב-2003 57 אירועים, וב-2004 עד מאי בערך יש 29 אירועים, על פי המסמך של משרד התשתיות הלאומיות.

שלום שמחון: נסביר מה זה אירועים.

שלום שמחון: שני הרוגים ונזק לרכוש, חמישה פצועים ונזק לרכוש, אדם נפגע, נזק לרכוש, 12 פצועים והרוגה אחת, שלושה פצועים, פצוע ונזק לרכוש, נפגעו שמונה דיירים, נפגע אדם אחד, נפגעו בני המשפחה, נפטר בעל הבית.

שלום שמחון: זה היה בשנת 97'.

זאב פרידמן: אני מציע שאדוני היושב ראש יקריא בדיוק את הדברים האלה כשדנים על סעיף 13.

שלום שמחון: אחר כך ב-98', 99': נפגעה אישה באופן קשה, נפצע אדם אחד, הרס בתוך הבית, שתי נשים נפגעו, פצוע קשה, נזק לרכוש אין נפגעים, בעל הבית נפגע קשה, נפגע אדם אחד – הטכנאי, אדם אחד נהרג ושמונה נפגעו, אדם נהרג ועוד עשרה אנשים נפגעו.

שלום שמחון: הכל מענייני גז?

אבי פרל: זה ענייני גז שלא קשורים אלינו, זה קשור גם ללקוחות עצמם ולמכשירים.

שלום שמחון: אם אדם הלך לעולמו מאירוע גז, הוא נהרג או נפטר?

אבי פרל: מה עם תאונות הדרכים, שאנחנו רואים עלייה במספר התאונות - - -

שלום שמחון: אומרים: "נהרג בתאונת דרכים", יודעים שזה לא היה צריך לקרות.

אבי פרל: אבל גם שם יש דבר שנקרא טעות אנוש, וגם פה יש מצב שאם אדם משפץ את הכיריים שלו לבד בבית, ואחר כך נוצר פיצוץ חברת הגז לא יכולה לפקח על זה וגם להיות אחראית על זה.

אבי פרל: דבר נוסף, ישנו מצב שלפעמים המכשירים פגומים.

אבי פרל: אם נסתכל אפילו על הדוח שאדוני היושב ראש מחזיק, תראה שחברות הביטוח - - -

שלום שמחון: פיצוץ בבית ברמת-השרון, פצועה אחת פונתה לבית החולים.

שלום שמחון: זה נגרם מדליפת גז.

אבי פרל: כיריים דלפו, והתביעה הייתה נגד יצרנית הכיריים ולא נגד חברת הגז, כי חברת הגז לא אחראית.

דוד טל: זה לא מה שאמר בית המשפט העליון, אמרו שחברת הגז הייתה בעלת היכולת לבקרה עקבית ורצופה על התנור או הכיריים.

אבי פרל: זה מה שאמר בית המשפט העליון, אבל אם כיריים שאדם קנה ב"אייס" והייתה דליפה בכיריים, אני אומר לך פה בשם כל חברות הגז: אנחנו לא יכולים לבדוק את זה.

שלום שמחון: אתה רוצה שניכנס למלכודת של חברות קטנות וגדולות.

אבי פרל: אולי יסכימו אתי גם החברות הגדולות במקרה הזה, אני טכנאי ואי אפשר לבדוק את זה.

ג'ורג' דבי: בכל המקרים של התאונות בשנתיים האחרונות, הייתה בדיקה בחמש השנים שקדמו לתאונה.

ג'ורג' דבי: אין שום קשר בין הבדיקה לתאונה.

דוד טל: זה מעורר תהיות יותר גדולות, האם הבדיקה בוצעה כהלכה או שהיה זלזול מופגן בישיבה עצמה.

דוד טל: אדוני היושב ראש, באחת השנים שקראת 20 איש נהרגו מגז.

דוד טל: אני המום מזה בגלל שלי זה חדש.

דוד טל: חשבתי תמיד שאולי נהרג אדם אחד, שזה הרבה מאוד, ולמשפחה שלו זה ודאי הרבה מאוד, אבל דברת על שנה שבה 20 איש נהרגו בתאונות הגז.

דוד טל: זה משנה לי את זווית הראייה על הנושא הזה.

שלום שמחון: אקרא שוב את המספרים של ההרוגים והפצועים, על פי הדוח.

שלום שמחון: בשנה אחת: שני הרוגים וחמישה פצועים, פצוע אחד, 12 פצועים, שלושה פצועים, פצוע, שמונה פצועים, פצוע אחד, ועוד אחד, נפטר בעל הבית ועוד שני פצועים.

שלום שמחון: כל התאונות האלה אירעו בשנת 97', בסך הכל 34 פצועים ושלושה הרוגים.

שלום שמחון: בשנים 98' – 99': פצוע אחד באופן קשה, עוד פצוע, שני אנשים נפגעו, פצוע אחד, עוד פצוע, פצוע קשה, אחד נהרג, עשרה פצועים, שני פצועים, עוד פצוע - - -

ג'ורג' דבי: כמה נפגעו מחשמל?

שלום שמחון: בין ה-1 בינואר 2000 ל-12 באפריל 2004, שזה בסך הכל ארבעה חודשים, יש בסך הכל ארבעה הרוגים ועוד מספר גדול של פצועים.

שלום שמחון: זה בארבעה חודשים, אז בממוצע שנתי זה עשרה הרוגים.

דוד טל: זה הרבה מאוד.

יורם תמיר: רובם ככולם לא היו מכוסים ביטוחית.

שלום שמחון: אנחנו יכולים לעבור לתקנות עצמן?

ולדימיר נמירובסקי: נדון בתקנות 12, 13.

ולדימיר נמירובסקי: אקרא את תקנה 12.

ולדימיר נמירובסקי: לאחר התייחסות שהייתה בישיבות הקודמות, המשרד ניסה לשפר לאור ההוראות ששמענו פה.

ולדימיר נמירובסקי: את סעיף 12 אנחנו יכולים להגדיר כך: "ספק גז או מורשה מטעמו לא יספק גז לצרכן, אלא אם צרכן יתקשר עמו בחוזה אספקה הכולל הוראות בטיחות בכתב, על פי נהלי ספק גז".

שלום שמחון: אני לא מבין, לי יש משהו אחר.

שלום שמחון: "ספק גז או מורשה מטעמו לא יספק גז לצרכן, אלא אם הצרכן התקשר עמו בחוזה אספקה בין בעל פה ובין בכתב - - -"

ולדימיר נמירובסקי: את המשפט "בין בעל פה ובין בכתב" אנחנו מוחקים.

דוד טל: יש נוסח חדש.

לאה ורון: התקנות שהועברו לוועדת הכלכלה הן בנוסח אחר מהתקנות שמר נמירובסקי מקריא כרגע.

לאה ורון: הוא מציע שינוי לנוסח של תקנה 12.

שלום שמחון: זה שינוי.

שלום שמחון: אני מבין שהייתה התקדמות, גם בעקבות הפגישות של שר התשתיות החדש אתי ועם חברים אחרים בוועדה.

שלום שמחון: אני מבין שיש נוסחים שיכולים לקדם את עבודת הוועדה, כדי להביא לידי מטרה ראויה של סיום תקנות הגז הביתי.

שלום שמחון: מאחר ואנחנו נמצאים במצב הזה, לפני ההליכים הסופיים של מציאת נוסחים חדשים, ובישיבה הקודמת ביקשנו את חוות הדעת הסופית לגבי הביטוח, ולך יש פה נוסחים חדשים שאתה רוצה לתקן, אני מבקש שבתוך שבוע תעביר לעיוננו באופן מסודר את הניסוח הסופי.

שלום שמחון: גם היועצת המשפטית של הוועדה התארגנה לישיבה הזאת נוכח חוות הדעת השונות שהוגשו בפניה על ידי משרדי עורכי דין של חלק מחברות הגז.

שלום שמחון: על כן אני מציע שנסיים ברגע זה את הישיבה, נקבל נוסח מסודר ונדון בו, כי ככה זה לא יעבוד.

אתי בנדלר: אני מבקשת להעיר, בישיבה הקודמת נדרשו כל הצדדים להעביר אליי חוות דעת בקשר לטענות שונות ביחס לחובת הבדיקה.

אתי בנדלר: קיבלתי חוברת עבת כרס מעורך דין שרגא, קיבלתי חוברת עבת כרס מעורך דין יעקב נאמן.

אתי בנדלר: למרות שפנינו מספר פעמים למשרדכם, לא קיבלתי חוות דעת.

אתי בנדלר: אני את עצמי כן הכנתי לישיבה הזאת, ועכשיו אני שומעת שאולי כל זה היה מיותר כי יש הצעות חדשות.

אתי בנדלר: אני חושבת שזאת לא דרך ראויה להתנהלות, ואני מבקשת שהדברים האלה ישופרו.

ולדימיר נמירובסקי: רשמתי בפניי.

שלום שמחון: תודה רבה, הישיבה נעולה.